C 47/94
LT
Europos Sąjungos oficialusis leidinys
2023 2 7
2022 m. liepos 6 d., trečiadienis
23. ragina valdžios institucijas intensyvinti bendradarbiavimą ir dalijimąsi duomenimis apie dingusius asmenis ir užtikrinti civilių aukų šeimoms žalos atlyginimą ir prevencijos garantijas, taip pat užtikrinti saugų ir tvarų pabėgėlių ir šalies viduje perkeltų asmenų grįžimą, visapusišką pagarbą jų teisėms ir jų turto grąžinimą arba kompensaciją už negrąžinamą turtą tiek nacionaliniu, tiek regioniniu lygmeniu; 24. palankiai vertina vietos ir tarptautinių organizacijų, įskaitant Tarptautinę be žinios dingusių asmenų komisiją pastangas siekiant apskaityti daugiau kaip 30 000 asmenų, dingusių be žinios per praėjusio amžiaus paskutiniojo dešimtmečio konfliktus buvusios Jugoslavijos teritorijoje, ir 8 000 Srebrenicos genocido aukų; primena, kad 7 200 žmonių vis dar yra dingę be žinios; 25. palankiai vertina vyriausiojo įgaliotinio inicijuotus Bosnijos ir Hercegovinos baudžiamojo kodekso pakeitimus, kuriais numatytas draudimas šlovinti karo nusikaltėlius ir neigti genocidą, nusikaltimus žmoniškumui ir karo nusikaltimus, ir pritaria jiems; jie buvo inicijuoti vietos veikėjai nesugebėjus priimti pasiūlymo; apgailestauja dėl bet kokių bandymų neįgyvendinti šio sprendimo ir jiems nepritaria; griežtai smerkia visų formų istorinį revizionizmą, karo nusikaltimų neigimą, menkinimą ar šlovinimą, įskaitant tarptautinių ir nacionalinių tribunolų sprendimų nesilaikymą; ragina nedelsiant įgyvendinti šiuos pakeitimus, veiksmingai tirti genocido neigimo atvejus ir patraukti atitinkamus asmenis atsakomybėn; 26. pakartoja, kad genocido neigimas, karo nusikaltimų ir karo nusikaltėlių garbinimas ir grėsmės regiono stabilumui ir susitaikymui kėlimas prieštarauja Europos vertybėms ir siekiams; atsižvelgdamas į tai, griežtai smerkia 2022 m. sausio 9 d. provokacinius įvykius vadinamosios Serbų Respublikos dienos proga, kai buvo pažeista Bosnijos ir Hercegovinos Konstitucija; taip pat smerkia Mostare esančių Partizanų memorialinių kapinių išniekimą bei ragina valdžios institucijas nuodugniai ištirti jį ir patraukti kaltininkus baudžiamojon atsakomybėn;
Reformų procesas 27. primygtinai ragina Bosnijos ir Hercegovinos politinius veikėjus daryti pažangą vykdant teismų, rinkimų, administracines ir ekonomines reformas, kurių reikia siekiant priartinti šalį prie ES, ir į procesą įtraukti pilietinę visuomenę; smerkia bet kokius bandymus sustabdyti šias reformas ir tokiu būdu sulėtinti Bosnijos ir Hercegovinos atitikties stojimo į ES kriterijams užtikrinimo procesą, kelti grėsmę galimybei gauti ES finansavimą pagal PNPP III, nes jis turi būti grindžiamas griežtomis sąlygomis ir priklauso nuo įvairių valdžios institucijų bendradarbiavimo; 28. pabrėžia, kad PNPP III finansavimas turi būti koreguojamas ar net sustabdomas, jei smarkiai pablogėja padėtis arba nuolat trūksta pažangos teisinės valstybės ir pagrindinių teisių, įskaitant kovą su korupcija ir organizuotu nusikalstamumu, srityje, taip pat žiniasklaidos laisvės srityje, ir ragina Komisiją parengti taikymo gaires, kaip nurodyta Europos Audito Rūmų specialiojoje ataskaitoje Nr.
01/2022; atsižvelgdamas į tai, ragina ES ir Vakarų Balkanų šalis sukurti veiksmingo bendradarbiavimo su Europos prokuratūra sistemą; 29. palankiai vertina tai, kad neseniai buvo sustabdyti Vc koridoriaus projektai, kurių vertė – 600 mln. EUR, ir primena, kad šios lėšos bus skiriamos tik po to, kai Serbų Respublikos atstovai visiškai susigrįš į valstybės institucijas; ragina nuodugniai persvarstyti ir tikrinti visus ES finansuojamus projektus ir paramą, numatytą Serbų Respublikos autonominiam vienetui ir jo teritorijoje, įskaitant makrofinansinę pagalbą, siekiant įšaldyti tiesioginį ir netiesioginį finansavimą, kuriuo galėtų pasinaudoti jo valdžios institucijos; pažymi, kad Vokietijos vyriausybė nusprendė sustabdyti Serbų Respublikos autonominiame vienete keturis infrastruktūros projektus, kurių vertė 105 mln. EUR; 30. apgailestauja dėl to, kad 2022 m. balandžio 22 d. vietovėje netoli Stolaco įvykęs stiprus žemės drebėjimas padarė žalos ir lėmė žmonių žūtis; 31. primena, kad svarbu laikytis demokratinio reguliarių rinkimų principo; pabrėžia, kad svarbu 2022 m. surengti sąžiningus, atvirus, skaidrius ir įtraukius rinkimus, kaip numatyta, ir primygtinai ragina visus politinius veikėjus susilaikyti nuo raginimo blokuoti rinkimus ir leisti piliečiams išreikšti savo demokratinį pasirinkimą; ragina parlamentą laiku patvirtinti teisės aktus dėl rinkimų integralumo; primena ir apgailestauja dėl to, kad dėl to, jog buvo nuolat vėluojama priimti valstybės biudžetą, rinkimų lėšos nebuvo užtikrintos laiku; pabrėžia, kad patikimų rinkimų organizavimas ir rezultatų įgyvendinimas yra esminis sklandžiai veikiančios demokratijos bruožas, taip pat – reikalavimas, kurio privalo laikytis bet kuri prie ES prisijungti siekianti šalis; pritaria 2022 m. birželio 7 d. vyriausiojo įgaliotinio biuro sprendimui visapusiškai pasinaudoti savo įgaliojimais siekiant užtikrinti Bosnijos piliečių pagrindines politines teises į laisvus ir sąžiningus rinkimus ir, be kita ko, priimti būtiną biudžetą, nes vietos valdžios institucijos to nepadarė;